Dôvodová správa

Všeobecná časť

Návrh zákona, ktorým sa mení a dopĺňa zákon Národnej rady Slovenskej republiky                  č. 315/1996 Z.z. o premávke na pozemných komunikáciách v znení neskorších predpisov            sa predkladá na základe Plánu legislatívnych úloh vlády Slovenskej republiky na rok 2006 a v súvislosti s prípravou a vydaním aproximačného nariadenia vlády Slovenskej republiky o povinnom  používaní  bezpečnostných systémov vo vozidlách určitých kategórií, ktorým          sa do právneho poriadku Slovenskej republiky preberá smernica Európskeho parlamentu a Rady 2003/20/ES, ktorá mení a dopĺňa smernicu Rady 91/671/EHS o aproximácii právnych predpisov členských štátov, týkajúcu sa povinného používania bezpečnostných pásov                 vo vozidlách s hmotnosťou menšou než 3,5 t. Návrh nariadenia vlády Slovenskej republiky o povinnom používaní bezpečnostných pásov a detských zadržiavacích zariadení                     vo vozidlách určitých kategórií pripravilo Ministerstvo dopravy, pôšt a telekomunikácií Slovenskej republiky a v súčasnosti je už po medzirezortnom pripomienkovom konaní.

	Používanie bezpečnostných pásov alebo iných zadržiavacích systémov v motorovom vozidle je jedným z hlavných prvkov pasívnej bezpečnosti účastníkov cestnej premávky, ktoré významných spôsobom napomáhajú k ochrane ich života a zdravia. Zvyšovanie bezpečnosti osôb, ktoré sa zúčastňujú cestnej premávky ako vodiči motorových vozidiel alebo spolujazdci si vyžaduje, aby takéto osoby boli počas jazdy pripútane alebo používali schválené zadržiavacie systémy. Podmienky používania týchto bezpečnostných prvkov vrátane výnimiek, ktoré možno v súlade s citovanou smernicou ustanoviť, upraví nariadenie vlády Slovenskej republiky. Vzhľadom na to je nevyhnutné vykonať náležité zmeny v zákone o premávke na pozemných komunikáciách tak, aby používanie bezpečnostných pásov alebo zadržiavacích systémov nebolo upravené duplicitne alebo rozdielne. 

	Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná. 

	Návrh zákona bol podľa § 33 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov prerokovaný s Ministerstvom financií Slovenskej republiky.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Odhad dopadov na verejné financie

Návrh zákona nepredpokladá dopad na štátny rozpočet, na rozpočty štátnych fondov, rozpočty obcí, rozpočty vyšších územných celkov, rozpočet Sociálnej poisťovne, zdravotných poisťovní a Národného úradu práce, ani na rozpočty Fondu národného majetku Slovenskej republiky a Slovenského pozemkového fondu.

2. Odhad dopadov na obyvateľov, hospodárenie podnikateľskej sféry a iných právnických osôb

Návrh zákona nepredpokladá dopad na občanov Slovenskej republiky,                             na hospodárenie podnikateľskej sféry a iných právnických osôb.
3. Odhad dopadov na životné prostredie 

Návrh zákona nebude mať priamy dopad na životné prostredie Slovenskej republiky. 

4. Odhad dopadov na zamestnanosť

Návrh zákona neovplyvní zamestnanosť a nevyžiada si zvýšenie počtu zamestnancov.

5. Analýza vplyvy na podnikateľské prostredie

Návrh zákona nemá vplyv na podnikateľské prostredie. 

DOLOŽKA  ZLUČITEĽNOSTI
návrhu zákonov s právom Európskych spoločenstiev a právom Európskej únie

1. Predkladateľ  právneho predpisu:

Vláda Slovenskej republiky

2. Názov právneho predpisu:

Návrh zákona, ktorým sa mení a dopĺňa zákon Národnej rady Slovenskej republiky                        č. 315/1996 Z. z. o premávke na pozemných komunikáciách v znení neskorších predpisov a o zmene a doplnení niektorých zákonov.
 
3. Problematika návrhu právneho predpisu :
je upravená v práve Európskych spoločenstiev,
- v primárnom  práve je  problematika  návrhu  zákona  upravená v čl. 3 a v hlave                        V.  Doprava, najmä v článku 71 a 75 Zmluvy o založení Európskeho spoločenstva v znení,
- v sekundárnom práve sa  problematiky návrhu zákona okrajovo dotýkajú nasledovné smernice ES :  
1.smernica Rady 91/671/EHS zo 16. septembra 1991 týkajúca sa povinného používania bezpečnostných pásov a detských zadržiavacích systémov vo vozidlách 2.smernica Európskeho parlamentu a Rady 2003/20/ES, ktorou sa mení a dopĺňa smernica Rady 91/671/EHS.

4. Záväzky   Slovenskej   republiky   vo   vzťahu   k  Európskym  spoločenstvám                      a  Európskej únii:

a)	Z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú vo vzťahu k problematike tohto návrhu právneho predpisu pre SR žiadne záväzky. 
b)	Z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú vo vzťahu k problematike tohto návrhu právneho predpisu pre SR žiadne prechodné obdobia.
c)	Do návrhu predpisu sa nepreberá žiadna smernica, preto považujeme uvádzanie transpozičných lehôt za irelevantné.

d)  Voči SR nebolo začaté konanie o porušenie Zmluvy o založení Európskeho spoločenstva podľa čl. 226-228 Zmluvy o založení Európskeho spoločenstva v platnom znení.
e)  Smernica Rady 91/671/EHS bola prebratá do zákona č. 315/1996 Z. z. o premávke             na pozemných komunikáciách a do vyhlášky č. 116/1997 Z. z. o podmienkach prevádzky vozidiel na pozemných komunikáciách. Tieto všeobecne záväzné právne predpisy boli k tejto smernici dňa 14. septembra 2004 aj notifikované. Smernicu Európskeho parlamentu a Rady 2003/20/ES, ktorá mení a dopĺňa smernicu Rady 91/671/EHS  je povinná Slovenská republika prebrať najneskôr do 8. mája 2006. Uznesením vlády SR č. 983 zo dňa 14. októbra 2003 bola určená do gescie Ministerstva dopravy, pôšt a telekomunikácií Slovenskej republiky. V súčasnosti je zároveň v legislatívnom procese aproximačné nariadenie Ministerstva dopravy, pôšt a telekomunikácií SR, ktoré preberá smernicu Rady 91/671/EHS v platnom znení. Predpokladaný začiatok účinnosti predkladaného aproximačného nariadenia                        je  9. mája 2006. Vzhľadom na skutočnosť, že po tomto dátume by bola identická problematika upravená dvoma právnymi normami, predkladáme túto novelu, ktorá má vzniku duality zabrániť. 

5. Stupeň   zlučiteľnosti   návrhu   právneho   predpisu  s  právom   Európskych     spoločenstiev a právom Európskej únie:

	úplný

6. Gestor: 

	Ministerstvo dopravy, pôšt a telekomunikácií Slovenskej republiky

Osobitná časť

K Čl. I.

K bodu 1
V súvislosti s vydaným nariadením vlády SR, ktorým sa upravuje používanie bezpečnostných pásov a zadržiavacích zariadení vo vozidle je nevyhnutné upraviť aj súčasné znenie ustanovenia zákona NR SR č. 315/1996 Z.z., ktoré v súčasnej dobe upravuje používanie bezpečnostných pásov a zadržiavacích systémov v motorovom vozidle.                    Po navrhovanej zmene bude v zákonnej úprave upravená povinnosť používať bezpečnostné pásy a zadržiavacie zariadenia s tým, že podmienky ich používania, vrátane prípadov, kedy nebude povinnosť tieto zariadenia používať, budú upravené v aproximačnom nariadení vlády. 

K bodom  2, 3 a 4
            Ide o legislatívno-technické úpravy súvisiace s vydaným nariadením vlády SR, ktorým sa upravuje používanie bezpečnostných pásov a zádržných zariadení v motorovom vozidle.
           
K čl. II
Účinnosť sa  v súvislosti s implementáciou Smernice Európskeho parlamentu a rady               č. 2003/20/ES, ktorou sa dopĺňa Smernica rady 91/671/EHS o aproximácii právnych predpisov členských štátov, týkajúca sa povinného používania bezpečnostných pásov                vo vozidlách s hmotnosťou menšou než 3,5 t do právneho poriadku Slovenskej republiky navrhuje od 9. mája 2006.